Sengswiadigkeitn vo da Stod Soizburg

Soizburg is a sehr beliebts Züi fir Touristn vo da gonzn Wöid. An Spitzndoge hoidn si in da Stod weid mehr Touristn af ois wia Heimische. D'UNESCO, des is d'Organisazion fir Büidung, Wissnschoft und Kuitur vo de Vaeintn Nazionan, hod am 5. Dezemba 1996 de gonze Soizburga Oidstod (inklusive Linza Gossn, Bergstroßn, Neistod, im Aißan Stoa, im innan Nonndoi, im innan Müin, im Mönksberg und im Kapuzinaberg) auf d'Listn vom Wöidkuiturerbe aufgnumma. D'Oidstod is, vor oim weng ihra Barockarchitektur mid de vüin Kirchn, ois a gonze anzigortig. De wichtigstn Architektn worn da Scamozzi Vincenzo und da Scolari Santino.
Moderne Archidekdur.
Mit da modern Archidekdur schauts a weng moga aus in Soizburg, weis so vüi gschützte Bausubstanz gibt (Denkmoischutz und so), owa a, weid d'Soizburga hoid meistns a wengal konsavative Leid san. Auf da ondan Seitn homs grod in de letztn bor Joar a bor neiche Sochn am Stodrond baud, de wos recht a onspruchsvolle Archidekdur hom. Do gibts zum Beispüi in "Hangar 7" am Flughofn, den wos si da Mateschitz Didi (1943–2022), da Chef vo "Red Bull", ois sei persönliche Schotzkomma mid an Haufn oide und neiche Flugzeig histöin hod lossn. S'gresste Soizburga Eikaufszentrum, da "Europark" in Daxhom, is a sehr modern baud und hod seid seina letztn Erweitarung a an Soi fir Theata und Kino drin, as so genonnte "Oval".
Owa a in da Innenstod hod si einiges do - meistns ned ohne Proteste. Zum Beispüi siacht ma s' "Museum da Moderne" aufm Mönksberg drom schon vo da Weidn, und des is a urnlicha Gengsotz zur Festung und zur Oidstod drunta. De zwa Heizkroftwerk Mitte und Nord san direkt an da Soizach und desweng a üwaroi zum Seng, de homs ums Joar 2000 umonond mid eanane Betontirm neich gstoit, und olle Leid gfoid des ned grod a so.
Weniga umstrittn san de neiche Zentrale vo da Soizburg AG in Schoimoos und d'naturwissenschaftliche Fakuität vo da Uni in Herrnau mid ihra hochn Hoin und dem hochn Wintagortn. D'Bausporkassa Wüstenrot hod a a gonz a modern umgstoitade Zentrale in da Oipnstroßn. Moderne Archidekdur gibts owa a üwaroi in da Stod vastreid imma wieda amoi bei glanane Haisa, wias aufm Büidl rechts seng kinnts.
Friedhef.
In Soizburg gibts drei große Friedhef, des sand ois easchtar amoi da Kommunalfriedhof in Thumegg (der hod 25 Hektar und is damid da gresste Friedhof im gonzn Bundeslond Soizburg), zweitns da Maxglana Friedhof und drittns da Aigna Friedhof. Gschichtlich intaressant san da Bedasfriedhof bein Klosta Sonkt Beda in da Oidstod, da öidaste Friedhof in da Stod, dens heid nu gibt, und außadem da Sebastiansfriedhof in da Neistod drüm, bei da Sebastianskirchn in da Linza Gossn, midn Mausoleum vom Erzbischof Woif Didi vo Raitenau.
Kleanae Friedhef sand nu de oidn Dorffriedhef vo Liefaring, Gnigü, Leopoidskron und Morzg; außadem da Jüdische Friedhof, da Klostafriedhof vom Benediktinen-Fraunstift Nonnberg, da Pforrfriedhof vo Müin und da Soidodnfriedhof ausm Franzosngriag im Donnenbergbark in Nonntoi.
Wos ma si sunst nu oschau soit.
In da Getreidegossn in da Mittn vo da Oidstod, stehd im Mozart Woifal sei Geburtshaus. De Gossn hod firn Hondl in Soizburg scho boid a wichtige Roin gspüid. Ondana Bsundaheitn in da Oidstod san d'Residenz vo de Fürsterzbischef, d'Neiche Residenz gengüwa (wo heid des Soizburg-Museum is) min Glockspüi, d'Oide Uni min Saecellum und mid da Großn Aula, s'Rodhaus, da Hofmarstoi (heid s'Festspüihaus) mid da Föisnreitschui und da Pferlschwemm, s'Neitor (offiziell "Sigmundstor"), wos da öidaste Stroßntunnl vo Mittleuropa is, da Domblotz mid da Mariensäun in da Mittn, da Residenzblotz min Residenzbrunnen aus Marmor, da Mozartblotz min Mozartdenkmoi, da Woogblotz und da Oide Morkt min Florianibrunnen.
A d'Kaigossn min Kaiviertl rundumadum in da Oidstod hod ihrn historischn Charakta guad dahoidn, genauso a d'Linza Gossn und d'Stoagossn in da Neistod. Danem is nu d'Griasgossn zwischen am Anton-Neumayer-Blotz und da Stoodsbruckn wichti, wei duatn d'gresste Goststättn vo gonz Östareich is: s'Sternbräu.
Wonn ma netta a bor Minutn Zeid hod, konn mas wia de Japana mochn: Beim Miraböigortn is a Busparkplotz, do hupfst ausm Bus auße, gehst durchn Miraböigortn durch, üwan Makartsteg aufd ondare Seitn vo da Soizach (mittn am Steg schnöi a Foto vo da Festung mochn) und donn nu gschwind ind Getreidegossn zum Geburtshaus vom Mozart.